open-index/open-wikipedia-markdown huggingface dataset:
הקהילייה הקריבית

**הקהילייה הקריבית** (באנגלית: **Caribbean Community**, ראשי תיבות **CARICOM** או **CC**) היא ארגון אזורי על-לאומי המאגד מדינות השוכנות לחופי הים הקריבי. הארגון נוסד ב-1973, ונועד להחליף את ארגון הסחר של הקריביים, שהוקם כדי לשמר את הקשרים הכלכליים שבין המדינות דוברות האנגלית בים הקריבי, לאחר פירוק הפדרציה של איי הודו המערבית ב-1962. כיום נכללות בו גם מדינות שאינן דוברות אנגלית.

כיום ישנן בארגון 15 חברות מלאות, 5 חברות נלוות ו-7 משקיפות. החברות המלאות הן אנטיגואה וברבודה, איי בהאמה, ברבדוס, בליז, דומיניקה, גרנדה, גיאנה, סורינאם, האיטי, ג'מייקה, מונטסראט (טריטוריה של בריטניה), סנט קיטס ונוויס, סנט לוסיה, סנט וינסנט והגרנדינים וטרינידד וטובגו.

רוב החברות הן מדינות איים באיים הקריביים, מלבד בליז שנמצאת במרכז אמריקה וסורינאם וגיאנה ששוכנות בצפונה של דרום אמריקה.

החתומים המקוריים על אמנת הקהילה היו ראש ממשלת ברבדוס ארול בארו, פורבס ברנהאם לגיאנה, מייקל מנלי לג'מייקה, ואריק ויליאמס לטרינידד וטובגו. עד 1 במאי 1974 חתמו כל שאר חברי ארגון הסחר של הקריביים על ההסכם להפוך לחברים מלאים ב-CARICOM, למעט אנטיגואה וברבודה וסנט קיטס ונוויס. שתיהן חתמו על ההסכם ביולי 1974.

ביולי 1983, איי בהאמה הפכה לחברה ה-13 בקהילה הקריבית אך לא לשוק המשותף.

סורינאם הפכה למדינה ה-14 שהצטרפה לקהילה ביולי 1995 ולשוק המשותף בינואר 1996.

האיטי אושרה רשמית כמדינה החברתית ה-15 בפגישת ראשי מדינות הקהילייה ה-23 בג'ורג'טאון ב-2 ביולי 2002.

ביולי 1991, איי הבתולה הבריטיים ואיי טרקס וקייקוס הפכו לחברים השותפים הראשונים לקהילייה ואחריהם אנגווילה ביולי 1999. איי קיימן הפכו לחבר השותף הרביעי בקבוצה האזורית ב-16 במאי 2002, וברמודה הפכה לחמישית ב-2 ביולי 2003.

הקהילייה הקריבית פועלת ליצירת שוק כלכלי משותף למדינות האזור, ומקדמת את שיתוף הפעולה בין החברות בתחומים שונים. כך למשל הונפקו החל מ-2005 דרכונים של הקהילייה הקריבית על ידי חלק מן המדינות החברות.

דגלה של הקהילייה הקריבית מבוסס על שני פסים אופקיים שווים בתכלת ובכחול. באמצעו של הדגל עיגול צהוב שבמרכזו שתי אותיות C שלובות. האחת לקהילייה (Community) והאחרת לקריביים (Caribbean).

## ראו גם
* ארגון מדינות מזרח הקריביים

## קישורים חיצוניים

* 
* 

* הסכמים ומסמכים משפטיים הנוגעים לפעילות הקהילייה הקריבית
## הערות שוליים

*
קטגוריה:ארגונים בין-לאומיים אזוריים
קטגוריה:ארגונים על לאומיים באמריקה הלטינית
קטגוריה:הים הקריבי
קטגוריה:הקריביים
קטגוריה:ארגונים בין-ממשלתיים
קטגוריה:משקיפים בעצרת הכללית של האומות המאוחדות
טלסקופ החלל שפיצר

**טלסקופ החלל שפיצר** הוא טלסקופ חלל שפעל בתחום התת-אדום, נשלח במסגרת תוכנית טלסקופי החלל של נאס"א.

טלסקופ החלל שפיצר שוגר ב-25 באוגוסט 2003 מבסיס חיל האוויר בקייפ קנוורל, על-גבי טיל דלתא 2. הטלסקופ הוצב במסלול לא שגרתי, מסלול הליוצנטרי ולא מסלול גאוצנטרי, כלומר הוא מקיף את השמש ולא את כדור הארץ. שפיצר היה באמצע 2007 במרחק 70 מיליון קילומטר מכדור הארץ, והוא ממשיך להתקדם הלאה כל שנה בכ-15 מיליון ק"מ נוספים.

מסגרת הזמן שהוגדרה לפעילות הטלסקופ הייתה מינימום שנתיים וחצי, כשחמש שנות פעילות יחשבו כזמן אופטימלי. ב-18 בדצמבר 2003, שינתה נאס"א את שמו של הטלסקופ לאחר שהפגין הצלחה מרובה. שלא כמו טלסקופים אחרים ששמם ניתן להם על ידי מדעני נאס"א, הצעת שם לטלסקופ זה הייתה פתוחה לציבור. השם הנבחר היה על שם הפיזיקאי והאסטרונום ליימן שפיצר, האדם הראשון שהציע להציב טלסקופ בחלל עוד באמצע שנות ה-40 של המאה ה-20.

המראה הראשית של הטלסקופ עשויה מבריליום, קוטרה הוא 85 סנטימטר, והיא קוררה ל-5.5 מעלות קלווין. הטלסקופ מכיל בתוכו שלושה כלי מדידה, שמאפשרים לו לצלם מ-3 עד 180 מיקרומטר, ספקטרוסקופיה מ-5 עד 40 מיקרומטר וספקטרופוטומטר מ-5 עד 100 מיקרומטר.

טלסקופ החלל שפיצר הוא הטלסקופ היחיד מתוכנית טלסקופי החלל שלא שוגר והוצב במסלול בעזרת מעבורת חלל. במקור הטלסקופ היה אמור להיות משוגר באופן הזה, אך אסון קולומביה מנע זאת, והוחלט לשגרו על טיל.

מאז הצבתו בחלל התגלו באמצעות הטלסקופ פרטים רבים על אודות היקום שלא היו ידועים קודם לכן, למשל הוא אפשר צפייה בכוכב לכת מחוץ למערכת השמש, ואף לנתח את הרכב האטמוספירה שלו; סייע באיתור אלפי גלקסיות ננסיות, בצביר ענק של גלקסיות, תגלית שעשויה להסביר תופעות הקשורות לכוח המשיכה ולמבנה הגלקסיות, וצפה באורם של הכוכבים הראשונים ביקום. בתצפיות העומק מתגלה כושרו של הטלסקופ בצפייה בתדרי תת-אדום, מכיוון שבשל ההסחה לאדום של האור, הגלקסיות הללו הן בלתי נראות לטלסקופים אופטיים. בשנת 2006 בעזרתו התגלתה ערפילית הסליל הכפול.
[שמאל|ממוזער|250px|תמונה של [גלקסיית אנדרומדה (M31) שצולמה על ידי טלסקופ החלל שפיצר בתת-אדום.]]

## גילוי טבעת שבתאי
בשנת 2009, בזכות טלסקופ החלל שפיצר נצפתה טבעת שמינית, תת-אדומה, הסובבת את שבתאי. הגילוי נעשה על ידי 3 חוקרים: אנה ורבישר ומיכאל סקרוטסקי מאוניברסיטת וירג'יניה ודגלס המילטון מאוניברסיטת מרילנד. הטבעת נקראת טבעת פויבה, על שם פויבה המיתולוגית.

## סיום המשימה
בסוף שנת 2016, המרחק הרב מכדור-הארץ והמסלול הייחודי של הטלסקופ אילצו אותו להסתובב בזווית קיצונית על מנת שהאנטנה שלו תופנה לכיוון כדור הארץ. בצורה זו הפאנלים הסולריים לא היו מוארים מספיק ומשך זמן התקשורת עם הטלסקופ הוגבל לשעתיים וחצי ביממה בשל התרוקנות הסוללה.

ב-30 בינואר 2022 הפסיק טלסקופ שפיצר את פעולתו. פקודת כיבוי נשלחה אליו ממרכז גולדסטון לתקשורת חלל עמוק ולאחר שהתקבל אישור שהפקודה התקבלה, הטלסקופ עבר למצב בטוח (safe mode). ג'וזף האנט, מנהל הפרויקט הודיע רשמית שהמשימה הסתיימה.

## ראו גם
*טלסקופ החלל האבל
*טלסקופ החלל ג'יימס וב
*טלסקופ החלל קפלר
*טלסקופ החלל TESS

## קישורים חיצוניים

* 
* 
* 
* 
* [תיאור גילוי [OTS 44]]
* 

## הערות שוליים

קטגוריה:לוויינים אמריקאיים
שפיצר
איסוף עצמי

[ממוזער|[פיש אנד צ'יפס – איסוף עצמי מקובל באנגליה]]
[ממוזער|[שווארמה]]
[ממוזער|[פיצה כאיסוף עצמי]]
**איסוף עצמי** או **טייק אוויי** (מאנגלית בריטית: **Take-away**; באנגלית אמריקאית: **Take-out** או **Carry-out או To-go**; האקדמיה ללשון העברית קבעה את המונח העברי **אֲרוּחַת קַח וָלֵךְ**) הוא שיטה של צרכנות מזון באמצעות שירותי הסעדה, בה הצרכן רוכש את האוכל במסעדה, מזנון או חנות לממכר מזון מוכן, אוסף את הזמנתו אך סועד במקום אחר, למשל בביתו או במקום עבודתו. המונח מתייחס להזמנה טלפונית, אינטרנטית או הזמנה במקום הכנת המזון, כאשר הרוכש מגיע למסעדה על מנת לקחת את ההזמנה, אך לא למצב שבו ההזמנה מגיעה עם שליח.

## סוגי האיסוף העצמי
אופיו של האיסוף העצמי משתנה ממדינה למדינה, ואף משתנה מעת לעת בהתאם לאופנות בתחום המזון. כך, למשל, באנגליה, אוסטרליה וניו זילנד נהוג איסוף עצמי של פיש אנד צ'יפס. בגרמניה מקובל איסוף עצמי של נקניקיות ושווארמה, ביפן ידועה ארוחת הבנטו המסורתית, ובמרבית מדינות המערב מקובל איסוף עצמי של אוכל סיני ופיצות. בישראל ישנם סוגים רבים של מאכלים הנלקחים כאיסוף עצמי – ובהם נכלל גם האוכל הנמכר ברחוב, במזנונים שאין בהם מקומות ישיבה. אוכל זה נאכל בעמידה או תוך כדי הליכה וכולל את הפלאפל והשווארמה, הנחשבים כמאכלים לאומיים בישראל. בצרפת מקובל הנוהג של קניית קרפים מקיוסקים ואכילתם ברחוב, בדומה לפלאפל בישראל.

עם הגידול בהגירה ממדינות מזרח אסיה לארצות הברית ומדינות אירופה, נפתח מספר גדל והולך של מסעדות במטבחים מזרח אסייתיים (ובהם המטבח היפני, המטבח התאילנדי, המטבח הקוריאני והמטבח ההודי), ואף מסעדות אלו החלו לספק שירותי איסוף עצמי. בשנים האחרונות (החל משנות ה-90) הפך איסוף עצמי אסייתי (בעיקר מאכלי אטריות וסושי) לאופנתי גם בישראל.

## דרייב ת'רו
החל משנות ה-50 של המאה ה-20 התפתחה בארצות הברית התרבות של הזמנת האוכל תוך כדי נסיעה ברכב, ובמרבית מסעדות המזון המהיר ברחבי ארצות הברית (אך פחות בערים הגדולות) ישנם חלונות "דרייב ת'רו" (Drive Through) המאפשרים רכישת המזון מבעד לחלון הרכב מבלי לצאת ממנו, ואכילת המזון ברכב. רכישה מסוג זה של איסוף עצמי מאפיינת בעיקר מזון מסוג המבורגרים, ופחות את האוכל הסיני והפיצות שמהווים את מרבית המזון שנקנה באיסוף עצמי בארצות הברית.

## ראו גם
* כלי חד-פעמי

## קישורים חיצוניים

## הערות שוליים

קטגוריה:מזון
קטגוריה:המטבח האסייתי
ISO 3166

שמאל|ממוזער|250px|קודי המדינות באירופה על פי התקן
**ISO 3166** הוא תקן בין-לאומי של ארגון התקינה הבין-לאומי (ISO) המקצה קודים בני אותיות או ספרות אחדות לכל אחת ממדינות העולם, לשטחי החסות שלהן וכן לחלוקות המשנה שלהן. תקן זה התפרסם לראשונה בשנת 1974. התקן מורכב משלושה חלקים, המסומנים באמצעות ספרה נוספת.

## ISO 3166-1
תקן **[[ISO 3166-1]]** מקצה קודים למדינות העולם ולשטחי החסות שלהן. גם תקן זה מורכב משלושה חלקים:
* **ISO 3166-1 alpha-2** – קוד בן שתי אותיות
* **ISO 3166-1 alpha-3** – קוד בן שלוש אותיות
* **ISO 3166-1 numeric** – קוד בן שלוש ספרות

תקן ISO 3166-1 alpha-2 משמש לקביעת סיומות האינטרנט של כל מדינה, וכן לקביעת קודי מטבעות העולם בהתאם לתקן ISO 4217.

הקודים של ישראל לפי תקן ISO 3166-1 הם:
* IL (alpha-2)
* ISR (alpha-3)
* (numeric) 376

## ISO 3166-2
תקן **[[ISO 3166-2]]** מקצה קודים לחלוקות המשנה של המדינות (מחוזות, פרובינציות וכך הלאה).

תקן ISO 3166-2:IL מקצה קוד בן אות אחת או שתיים לכל אחד מששת מחוזותיה של ישראל.

## ISO 3166-3
תקן **[[ISO 3166-3]]** מיועד לקודים של מדינות שחדלו מלהתקיים או שינו את שמן הרשמי מאז שנת 1974. קודים אלו נמחקים מתקן ISO 3166-1 ונשמרים בחלק זה.

## קישורים חיצוניים
* 

* רשימת קודי המדינות לפי תקן ISO 3166-1-alpha-2, באתר ISO

קטגוריה:תקני ISO
חואן פבלו קאריסו

**חואן פבלו קאריסו** (בספרדית: **Juan Pablo Carrizo**; נולד ב-6 במאי 1984 בסנטה פה, ארגנטינה) הוא כדורגלן עבר ששיחק כשוער.

## קריירה
### ריבר פלייט
הוא ערך את הופעת הבכורה שלו במדי הקבוצה הבוגרת של ריבר פלייט ב-29 בינואר 2006 אחרי שהדיח מההרכב את חרמן לוקס. קאריסו נחשב לאחד השוערים הטובים בארגנטינה, הופעתו ההרואית בדרבי מול בוקה ג'וניורס סחטה מחמאות רבות וכרגע הוא נחשב לשוער הארגנטינאי הטוב ביותר.

### לאציו
בקיץ 2007 רכשה את כרטיס שחקנו לאציו האיטלקית, אולם בשל בעיות בהשגת דרכון איטלקי השוער הושאל בחזרה לריבר פלייט, במועד ההעברות בינואר נעשו ניסיונות נוספים לזרז את הליך קבלת הדרכון ללא הצלחה. לקראת עונת 2008/09 צורף קאריסו ללאציו. נכון ל-13 באוגוסט 2008, קאריסו רשום בקבוצה כזר וזאת בשל שערוריית הדרכונים שהתפרסמה בארגנטינה.

### סראגוסה והחזרה לארגנטינה
בקיץ 2009 הושאל קאריסו לריאל סרגוסה מספרד שם לא השתלב והקבוצה הדרדרה עד למתחת לקו האדום שמוביל לליגת המשנה, עקב כך שוחרר קאריסו מסראגוסה. קאריסו שהיה אמור לחזור מההשאלה ללאציו, העדיף לחזור לקבוצת נעוריו ריבר פלייט. בינואר 2012 הושאל לקטניה.

### נבחרת ארגנטינה
הוא זומן לסגל נבחרת ארגנטינה המורכבת משחקנים מהליגה המקומית שהייתה אמורה להתמודד במסגרת הקופה אמריקה. קאריסו ערך את הופעת הבכורה במדי הנבחרת במשחק הידידות מול צ'ילה ב-18 באפריל 2007. יכולתו הטובה במדי ריבר הביאה רבים בארגנטינה לקרוא למאמן הנבחרת אלפיו באסילה להפוך את קאריסו לשוער הראשון של הנבחרת, אך המאמן העדיף את רוברטו אבונדנסיירי. רק לאחר פציעתו של אבונדנסיירי הפך קאריסו לשוער הראשון של הנבחרת.

## קישורים חיצוניים

קטגוריה:ארגנטינאים שנולדו ב-1984
קטגוריה:כדורגלנים ארגנטינאים
קטגוריה:שוערי כדורגל ארגנטינאים
קטגוריה:כדורגלני ריבר פלייט
קטגוריה:כדורגלני לאציו
קטגוריה:כדורגלני ריאל סרגוסה
קטגוריה:כדורגלני קטניה
קטגוריה:כדורגלני אינטר מילאנו
קטגוריה:כדורגלני מונטריי
קטגוריה:כדורגלני נבחרת ארגנטינה
קטגוריה:כדורגלני קופה אמריקה 2007
קטגוריה:כדורגלני קופה אמריקה 2011
דייוויד אלפסון

**דייוויד וורן אלפסון** (באנגלית: **David Warren Ellefson**; נולד ב-12 בנובמבר 1964), ידוע יותר כ**דייב אלפסון** (Dave Ellefson), הוא מוזיקאי אשר התפרסם כנגן בס בלהקת הת'ראש מטאל האמריקנית מגאדת'.

## קרייה
ממוזער|דייוויד אלפסון, צולם בהופעה בקייב
דייוויד אלפסון נולד וגדל בג'קסון, מינסוטה. בילדותו למד לנגן על קלידים וסקסופון, אך לבסוף נמשך דווקא לספקטרום הצליל הנמוך של גיטרת הבס. הוא ניגן כגיטריסט קצב ובצעירותו הוביל מספר להקות מקומיות. אלפסון סיים את לימודיו בתיכון בשנת 1983, עזב את עיר הולדתו ועבר ללוס אנג'לס מתוך כוונה להתחיל לימודי מוזיקה.

### המפגש עם דייב מאסטיין
דייב מאסטיין היה שכנו לבניין של אלפסון בלוס אנג׳לס, ההיכרות ביניהם כאשר אלפסון שהיה באותה עת צעיר מידי לקנות משקאות אלכוהוליים ביקש משכנו מוסטיין עזרה בקניה של בירה. מוסטיין חיפש חברים להרכב חדש לאחר שפוטר מלהקת מטאליקה ולאחר ששוחחו וניגנו ביחד, הקימו ביחד את מגאדת׳.

כחבר במגאדת' אלפסון השתתף ביותר אלבומים מכול חבר אחר בלהקה (פרט למאסטיין שנשאר חבר קבוע בכל גלגולי הלהקה). בסך הכול 12 מתוך 14 אלבומים שהקליטה הלהקה. תור הזהב של הלהקה היה בין בשנים 1990–1998, ובו הקליט אלפסון עם ההרכב הקלאסי שכלל פרט למאסטיין את המתופף ניק מנזה והגיטריסט מרטי פרידמן את ארבעת האלבומים המשמעותיים ביותר של הלהקה:
* Rust in Peace – 1990
* Countdown to Extinction – 1992
* Youthanasia – 1994
* Cryptic Writings – 1997

המתיחות בין אלפסון למאסטיין גברה עם השנים עקב הקנטות מצידו של מאסטיין, צמצום ההשפעה של אלפסון בתהליכי כתיבת האלבומים והורדת הקרדיטים שלו משירים שעזר לכתוב.

### עזיבת מגאדת'
דייב מאסטיין פרש ממגאדת' בשנת 2002 ולמעשה פירק את הלהקה. בשנת 2004 בעקבות התחייבות חוזית לחברת התקליטים הקים מחדש את מגאדת׳ אך באותה עת אלפסון סירב לשוב לנגן עם מאסטיין ואת מקומו תפס ג׳יימס מקדונו, בסיסט להקת Iced Earth. בשנת 2003 להקת הת'ראש מטאל מטאליקה חיפשה בסיסט חדש עקב עזיבתו של ג'ייסון ניוסטד, אלפסון ניגש להיבחן אך לבסוף מטאליקה בחרה בבסיסט Suicidal Tendencies רוברט טרוחיו. בהמשך דייוויד אלפסון היה חבר במספר להקות כשהבולטת בינייהן היא אוויאן.

### חזרה למגאדת'
בפברואר 2010 פורסם כי לאחר שמונה שנים מחוץ ללהקת מגאדת', שב אלפסון לעמדת הבסיסט בלהקה לאחר עזיבתו של הבסיסט ג'יימס לומנזו. לאחר שובו הקליט עם הלהקה את האלבומים Super Collider ,TH1RT3EN ו Dystopia.

בשנת 2021 בעיצומי העבודה על אלבום החדש, פוטר אלפסון מהלהקה עקב שערורייה מינית.

## הוקרה
באוקטובר 2018, עיריית ג׳קסון, מינסוטה עיר ילדותו החליטה להוקיר את אלפסון והכריזה על ה 9 באוקטובר ״יום דייוויד אלפסון״.

עוד בשנת 2018, דורג אלפסון ע״י אתר MusicRadar במקום 5 בין 10 הבסיסטים הטובים ביותר.

בשנת 2016 זכה אלפסון כחלק ממגאדת׳ בגראמי לאחר יציאת האלבום Dystopia בקטגוריית *Best Metal Preformance*.

## עיסוקים נוספים
בשנת 2017 הקים אלפסון את חברת Ellefson Coffee Co. חברה לשיווק והפצה של קפה לשוק האמריקני.

## קישורים חיצוניים

* 

* האתר הרשמי של דייב אלפסון

## הערות שוליים

קטגוריה:בסיסטים אמריקאים
קטגוריה:מוזיקאי מטאל
קטגוריה:מוזיקאים אמריקאים
קטגוריה:אמריקאים שנולדו ב-1964
שפק (מטוס קרב)

ה**שפק** (באנגלית: **Shafaq**; בפרסית: شفق; משמעות השם: לפני עלות השחר) הוא מטוס קרב תת-קולי פרי פיתוח של התעשייה האווירית האיראנית שהוא ככל הידוע מטוס הקרב הרביעי שפותח על ידי איראן. לפי הנטען בתקשורת האיראנית, המטוס פותח על ידי מהנדסת.

## פרויקט השפק
ה"שפק" הוא מטוס אימון ותקיפה מתקדם שפותח בפקולטה לאווירונאוטיקה באוניברסיטה הטכנולוגית מאלכ אשתר שבטהראן. בתחילת הפיתוח של המטוס לקחה רוסיה חלק פעיל מאוד אך לאחר מכן, לפי טענות האיראנים, עזבה רוסיה את הפרויקט והותירה את מרביתו בידיהם של המהנדסים האיראניים.

בחינות מנהרת רוח עבור מודל המטוס בקנה מידה של 1:7 כבר הושלמו וצילומים ששודרו בטלוויזיה האיראנית מלמדים כי נבנה מודל בגודל מלא. פרויקט הפיתוח של השפק טרם הושלם, אך על פי מקורות רשמיים באיראן אמור המטוס להיות תת קולי ובעל תכונות חמקניות מתקדמות, בשל העובדה שהוא בעל שכבת ציפוי חיצונית בעלת יכולת ספיגה גבוהה של קרינת מכ"ם. לפי אותם פרסומים, יצורו הסדרתי של המטוס אמור להתחיל בשנת 2008. האיראנים מקטלגים את ה"שפק" כמטוס קרב מהדור החמישי.

השפק מיועד להיות מטוס תקיפה ואימון דו-מושבי קל שעיצובו נשען על מטוסי מיג רוסיים מסדרות מוקדמות יותר. כיסאות המפלט של המטוס הם מתוצרת רוסית ונראה כי הפרויקט כולו הוא פרויקט איראני-רוסי משותף. לפי דיווחים נוספים אמורה התעשייה האווירית האיראנית לייצר את המטוס בשלוש גרסאות שונות: גרסת מטוס דו-מושבי (אימונים ותקיפה קלה), ושתי גרסאות נוספות של מטוס הפצצה חד-מושבי.

## קישורים חיצוניים

* '''Shafaq''' ('''לפני השחר''') דף המטוס ב GlobalSecurity.org 

## הערות שוליים

קטגוריה:מטוסי קרב סילוניים
קטגוריה:מטוסי קרב מתוצרת איראן
קטגוריה:כלי טיס חמקניים
ריי וילסון

שמאל|ממוזער|ריי וילסון
**ריי וילסון** (אנגלית: **Ray Wilson**; נולד ב-8 בספטמבר 1968) הוא זמר רוק סקוטי. היה חבר בלהקת ג'נסיס בשנים 1997–1999.

## ביוגרפיה
וילסון נולד בעיירה הסקוטית, דמפרייס בשנת 1968. בשנת 1988 פגש את הפסנתרן ג'ון הולמס, והחל לנגן איתו. שנתיים לאחר מכן הקימו השניים להקה בשם Guaranteed Pure, אליה הצטרפו סטיב וילסון (אחיו של ריי) וג'ון היימס. הלהקה הקליטה אלבום אחד בשם *Swing Your Bag*, והתפרקה בשנת 1993. 

בינואר 1994, הצטרף וילסון ללהקת פוסט-גראנג' בשם **Stiltskin**. יחד איתה הקליט אלבום אחד בשם *The Mind's Eye*, ממנו יצא הסינגל *Inside* שהגיע למקום הראשון במצעד הבריטי, לפני שהתפרקה בשנת 1995.

### עם ג'נסיס - Calling All Stations
וילסון הצטרף לג'נסיס בשנת 1997, לאחר עזיבתו של פיל קולינס, והקליט, יחד עם חברי הלהקה הנותרים טוני באנקס ומייקל ראת'רפורד, אלבום נוסף ואחרון של הלהקה הנקרא *[[Calling All Stations]]*. בחלק משירי האלבום ניתן לשמוע את קולו השונה של ריי וילסון מפיטר גבריאל ומפיל קולינס.

### 1999 - היום
לאחר פירוקה של ג'נסיס, חבר וילסון לניר צדקיהו (המתופף המחליף של פיל קולינס בג'נסיס), סטיב וילסון וג'ון היימס, ויחד הקימו את להקת **_Cut**. גם בלהקה זו הקליט אלבום אחד, *Millionairehead*, לפני שהחל בקריירת סולו. 

בשנת 2006 וילסון הקים מחדש את להקת Stiltskin, כשהוא חבר הלהקה היחיד מהרכבה המקורי. נכון להיום (2007) הלהקה הקליטה אלבום אולפן אחד ויצאה לסיבוב הופעות, שבעקבותיו יצא אלבום הופעה. נוסף על כך וילסון נוהג להופיע עם שירים של ג'נסיס ושל פיל קולינס בעת הופעותיו.

## דיסקוגרפיה
### אלבומי סולו
* Live and Acoustic* - 2001*
* Change* - 2003*
* The Next Best Thing* - 2004*
* Ray Wilson Live* - 2005*

### כחבר בלהקה
* 1993 - *Swing Your Bag* (עם Guaranteed Pure)
* 1994 - *The Mind's Eye* (עם Stiltskin)
* 1997 - *Calling All Stations* (עם ג'נסיס)
* 1999 - *Millionairhead* (עם _Cut)
* 2006 - *She* (עם Stiltskin)
* 2007 - *Live* (עם Stiltskin)

## קישורים חיצוניים

* 

קטגוריה:מוזיקאים סקוטים
קטגוריה:אמני וירג'ין רקורדס
קטגוריה:חברי להקת ג'נסיס
קטגוריה:בריטים שנולדו ב-1968
ניהיליזם מוסרי

**ניהיליזם מוסרי** היא השקפה מטא-אתית לפיה טענות מוסריות-נורמטיביות הן בהכרח שגויות. יש להבחין בין ההשקפה הזו לבין נון-קוגניטיביזם, סובייקטיביזם מוסרי ורלטיביזם מוסרי, שאינם מקצים ערך-אמת סטטי כלשהו לטענות מוסריות. כל עוד לא ידוע על טענה שגויה, **ניהליסטים מוסריים** תמיד יהיו ספקנים מוסריים (אך לא להפך).

ניקולו מקיאוולי מוצג לעיתים כאבטיפוס לניהיליזם מוסרי, אך קביעה זו מוטלת בספק. ספרו "הנסיך" (Il Principe) לא עסק כלל בענייני מוסר, מה שערער מסורת אירופאית שבמהלך ימי הביניים כללה את הפילוסופיה של המוסר בתוך הפילוסופיה המדינית. אך החרשה בענייני מוסר אינה בבחינת ניהיליזם גמור. מקיאוולי אמנם אומר שעל הנסיך לזנוח מניעים מוסריים לטובת מניעים כוחניים הגלומים במדינאות, אך הוא מוסיף ואומר, במיוחד בחיבוריו האחרים, שעל השליט המצליח להיות בעל מעלות-טובות פגניות, ולא נוצריות.

הנה כי כן, מקיאוולי מציג חלופה לתורות המוסר של התקופה, ולא דוחה את עצם קיומה של המוסריות. קרוב יותר להוות דוגמה לניהיליזם מוסרי הוא תרסימכוס (Thrasymachus), כפי שהוא מתואר ב"פוליטיאה", ("המדינה") ספרו של אפלטון.

עם זאת, אפשר לפרש את משנת תרסימכוס ככזו המציעה דין-וחשבון רוויזיוניסטי ביחס למושג הצדק, במקום דחייה מוחלטת של מוסריות ודיון נורמטיבי. המגן הידוע ביותר על הניהיליזם המוסרי הוא אולי הדמות הבדיונית בזרוב בספרו של איוון טורגנייב, "אבות ובנים".

## ראו גם
* ספקנות מוסרית
* ניהיליזם

## קישורים חיצוניים
* ניהיליזם מוסרי, ניהיליזם אינטלקטואלי ואתיקה מעשית, מסה אנטי-ניהיליסטית מאת הפילוסוף נתן נוביס 
* [נאו-מקיאווליזם וניהיליזם מוסרי](http://links.jstor.org/sici?sici=0014-1704(194101)51%3A2%3C185%3ANAEN%3E2.0.CO%3B2-2), פתיח מאמרו של זיגפריד מרק בכתב-העת Ethics 

קטגוריה:מושגים באתיקה
מוחמד א-תקי

[245 פיקסלים|שמאל| ממוזער|מקדש קדימיה בו נקבר האימאם התשיעי מוחמד א-תיקי לצידו של האימאם השביעי ב[כאזמיה בעיר בגדאד]]
**מֻחַמַד אִבְן עַלי אַ(ל)-תַקי** הוא האימאם השיעי התשיעי, על פי מסורת התריסריים. הוא ירש את אביו בתפקיד אימאם הקהילה השיעית בהיותו רק בן שמונה.

## מוצאו ומשפחתו

מוחמד א-תקי נולד ב-12 באפריל 811 באל-מדינה לאימאם השיעי השמיני עלי א-רידא ושפחה נובית בשם ח'ייזוראן. הוא היה רק בן שמונה כשאביו מת, ועל כן רבים פקפקו ביכולתו להנהיג את הקהילה השיעית. מסורת שיעית מספרת כי המנהל מטעם הוקף תשאל את מוחמד הקטן במשך מספר ימים בשאלות דתיות, עד ששוכנע שהוא אכן האימאם של הקהילה לאחר מות אביו. בדומה לאחד עשר האימאמים האחרים, מייחסים השיעים גם למוחמד א-תקי יכולות ניסיות, חסינות מפני ביצוע טעות (עִצְמה) וחוכמה, שהועברו אליו ברגע מות אביו. מסורות שיעיות מתארות את א-תקי כנדיב, תורם בסתר, עניו, נכון תמיד לקבל קהל וחי באורח חיים פשוט.

## במהלך השלטון העבאסי

הח'ליף אל-מאמון שהזמין את מוחמד לחיות עמו בבגדאד, שימש כפטרונו. מאוחר יותר, נישא מוחמד אל-תקי לבתו של אל-מאמון, אום אל-פאדל, את הח'וטבה (דרשה) לאחר הטקס נשא אל-מאמון בעצמו. מרבית הביוגרפיות השיעיות מתקשות להסביר את היחס הטוב שהפגין אל-מאמון כלפי מוחמד, לאחר שבראייתם רצח את אביו של א-תקי. יש הטוענים כי אוהב הפילוסופיה והמדע, אל-מאמון, התקשה להתעלם מחוכמתם הרבה של בנו ואחיו של עלי א-רידא (האהל אל-בית) ועל כן
מינה תומכים רבים של השיעה למשרות בכירות והתייחס בצורה טובה לאימאם הצעיר. כמו כן, אל-מאמון היה זקוק לתמיכת הפרסים והשיעים כדי להבטיח את יציבות שלטונו.

לטענת מקורות שיעים, במהלך שהותו בבגדאד, אל-מאמון, פטרונו של א-תקי הפגיש אותו כשהיה רק בן 17 עם טובי חכמי הדת והפילוסופים של אותה העת, שהתפעלו מחוכמתו הרבה ויכולת הביטוי הגבוהה שלו, מקורות אחרים אף מקדימים את המאורע למועד בו האימאם היה בן 12 בלבד.

לאחר שהתגורר בבגדאד במשך שמונה שנים, חזרו מוחמד א-תקי ואשתו לאל-מדינה. יחסיו עם אשתו היו מתוחים, בין השאר, משום שלגרסת השיעים, מוחמד התעקש לחלק את כל כספו לעניים, ובתו של הח'ליף התרגלה לרמת חיים גבוהה. כמו כן, הוא נישא לאישה אחרת, בשם אמרה יאסר או סמאנה, אמו של האימאם השיעי הבא עלי אל-האדי. לאחר מותו של הח'ליף אל מאמון ב-833 מעמדו וביטחונו האישי התדרדר. יורשו של חמו אל-מאמון, היה אל-מעתצם, אחיו למחצה של הח'ליף. השליט החדש הפסיק להעניק למוחמד את התמיכה וההגנה לה זכה בתקופת הח'ליף הקודם, אל-מאמון.

**לטענת השיעים**, ב-835 זימן אל-מעתצם את א-תקי חזרה לבירה בגדאד, בתקווה שמוחמד יאמץ את אורח החיים הבזבזני של הח'ליף. מוחמד עזב את בנו עלי אל-האדי ואת אשתו במדינה ועבר לבגדאד. הוא התגורר שם יותר משנה, אולם בניגוד לתקוותו של אל-מעתצם התפרסם באדיקותו הרבה, למדנותו הדתית והצלחתו בוויכוחים תאולוגיים.

## מותו

מוחמד א-תקי מת ב-27 בנובמבר 835 בבגדאד, לטענת השיעים, המוות היה פתאומי ונגרם מהרעלתו בידי אשתו אום אל-פאדל, בשכנועו של אל-מעתצם. בראיית השיעים, אל-מעתצם חשש מעליית קרנו של א-תקי בבירה, כמלומד ואדם נעים הליכות. מוחמד א-תקי נקבר לצד סבו האימאם מוסא אל-כאזם בבית הקברות של שבט קורייש בבגדאד. כיום נמצא הקבר במקדש המפואר בכאזמיה.

בנו של א-תקי, עלי אל-האדי, ירש את אביו בתפקיד אימאם השיעים בהיותו רק בן שש.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:האימאמים השיעים
קטגוריה:ילידי 811
קטגוריה:נפטרים ב-835
מנואל גארסיה

**מנואל גארסיה** (בספרדית: **Manuel del Pópulo Vicente Rodriguez García**; 22 בינואר 1775 – 2 ביוני 1832), היה זמר טנור ומלחין ספרדי.

## ביוגרפיה
גארסיה נולד בסביליה והופיע לראשונה על הבימה בגיל 17, בקדיס. בשנת 1808, כאשר הופיע באופרה "גריזלדה" בפריז, כבר נודע כמלחין אופרות קלות. הוא חי בנאפולי והופיע באופרות של רוסיני עד 1816, כשביקר בפריז ובלונדון. בין 1819 ל-1832 חי בפריז ושר בספר מסביליה, אותלו, דון ג'ובאני ועוד מחביבות הקהל. כמו כן חיבר אופרות; מכלול יצירתו הקיף בסופו של דבר כ-100 אופרות בסך הכל. בעיקר נודע, מכל מקום, כמורה לשירה, שלימד הן בפריז והן בלונדון.

בנו, מנואל פטריסיו רודריגז גארסיה (1805–1906) מפורסם לא פחות. הוא היה פרופסור בקונסרבטואר בין 1830 ל-1848 ובאקדמיה המלכותית למוזיקה בלונדון, מ-1848 עד 1895. הוא ייזכר כמורה לפיתוח קול של "הזמיר השוודי", ג'ני לינד, וכממציא הלרינגוסקופ.

בנותיו, מריה מאליברן ופולין גארסיה-ויארדו היו שתיהן זמרות אופרה.

## קישורים חיצוניים

* 
* 

קטגוריה:זמרים ספרדים
קטגוריה:מלחינים ספרדים
קטגוריה:מורים למוזיקה
קטגוריה:מהגרים מספרד לצרפת
גארסיה
קטגוריה:ילידי 1775
קטגוריה:נפטרים ב-1832
מנואל גארסיה השני

**מנואל פטריסיו רודריגז גארסיה** (ספרדית: **Manuel Patricio Rodríguez García**; 17 במרץ 1805 – 1 ביולי 1906; נודע ברבים בשם **מנואל גארסיה השני**) היה זמר ומורה למוזיקה ספרדי.

## ביוגרפיה
מנואל גארסיה השני, בנו של הזמר והמורה מנואל דל פופולו ויסנטה גארסיה (מנואל גארסיה הראשון), נולד בסאפרה שבספרד.

אחרי שנטש קריירה בימתית (הוא היה טנור-בריטון), החל גארסיה ללמד בקונסרבטואר של פריז משנת 1830 עד 1848 ובאקדמיה המלכותית למוזיקה בלונדון משנת 1848 עד 1895. ג'ני לינד, מתילדה מרקזי, מרי טמפסט, יוליוס שטוקהאוזן והנרי ווד היו בין תלמידיו.

גארסיה היה אחיהן של הזמרות מריה מאליברן ופולין גארסיה-ויארדו.

גארסיה פרסם את המסה Traité complet de l'Art du Chant.
שמאל|ממוזער|250px|לארינגוסקופ
לפי כמה מקורות, בשנת 1854 גארסיה המציא את הלארינגוסקופ, מכשיר המאפשר התבוננות בתוך גרון. בשנה שלאחר מכן פרסם תצפיות על הגרון ומיתרי הקול שלו עצמו, שנערכו בעזרת מראה דנטלית קטנה שהוכנסה לתוך הגרון ובשימוש באור שמש, המוחזר מראי אחר. גארסיה גילה עניין בתנועות הקשורות בהפקת קול שירה ולא צפה את חשיבות הלארינגוסקופ לרפואה. עם זאת, האוניברסיטה של קניגסברג העניקה לו תואר דוקטור לרפואה לשם כבוד.

גארסיה מת ב-1906 בלונדון, בגיל 101.

## מקורות

* Malcolm Sterling Mackinlay: Garcia the centenarian and his times. New York: Da Capo Pr., 1976. Reprint of the edition New York 1908. (Da Capo Press Music Reprint Series).
* Byron Cantrell: Hints on singing by Manuel Patricio Rodríguez García. Introd. by Byron Cantrell Canoga Park, Calif.: Summit Publ. Co., 1970. Reprint of the edition London, New York 1894 (Translated from French).


## ראו גם
רשימת יצירותיו בוויקיפדיה האנגלית.

## קישורים חיצוניים

* 
* 

קטגוריה:זמרים ספרדים
קטגוריה:מורים למוזיקה
קטגוריה:מוזיקאים ספרדים
קטגוריה:סגל אוניברסיטת לונדון
קטגוריה:אישים שהגיעו לגיל מאה
קטגוריה:ספרדים שנולדו במאה ה-19
קטגוריה:נפטרים ב-1906
חיידקים קומפטנטים

**חיידקים קומפטנטים** הם חיידקים שיכולים לעבור טרנספורמציה בקלות. לרוב, הכוונה היא לחיידקים שגודלו בתנאים מוגדרים מסוימים ועברו טיפול (למשל, על ידי החלפת מדיום הגידול שלהם בתמיסות שונות) שמגביר את חדירות הממברנה שלהם ל-DNA. כאשר מוסיפים DNA (ברוב המקרים, פלסמיד) לתמיסה בה הם נמצאים הוא נכנס לתוך תא החיידק. לעיתים, משתמשים באלקטרופורציה על מנת להגביר את חדירות הממברנה ובה בעת להניע את ה-DNA על מנת להגביר את יעילות הטרנספורמציה.

## הכנת חיידקים קומפטנטים
חיידקים קומפטנטים אפשר להכין, למשל, על ידי סרכוז תרבית חיידקים בפאזה לוגריתמית והרחפתם בתמיסת קרה עשירה ביוני סידן. לאחר ההרחפה החיידקים קומפטנטים למשך מספר דקות עד מספר שעות, אך ניתן לשמור אותם בהקפאה עמוקה לתקופות ארוכות יותר.

לאחר מכן החיידקים הקומפטנטיים יכולים לעבור טרנספורמציה. קיימות שיטות רבות לטרנספורמציה, אך השיטה הנפוצה ביותר היא טרנספורמציה כימית, משהים את החיידק הקומפטנטי בתמיסה עם הפלסמיד תוך שמירה על טמפרטורה נמוכה (קרובה לאפס מעלות צלזיוס) מעלים את הטמפרטורה כדי לגרום לממברנת התא להיות חדירה ולאפשר כניסת דנ"א. מחזירים את החיידק לטמפרטורה נמוכה כדי לאפשר ל-DNA להישמר בתוך תא החיידק. אחרי שלב זה, החיידק מועבר למדיום גידול כדי לאפשר לו התאוששות מתהליך הטרנספורמציה, ומשם לצלחת גידול כדי לאפשר בידוד מושבות ובדיקת המצאות הדנ"א בתוך התא.

## שימוש בחיידקים קומפטנטים
המחקר המדעי בביולוגיה מולקולרית מושתת על החדרת והחסרת גנים בחיידקים ובאורגניזמים אחרים. במחקרים אלה משתמשים תדיר בחיידקים קומפטנטים. בנוסף, חיידקים שונים, ובעיקר *[[Escherichia coli]]* משמשים לייצור חלבונים שונים, חיידקיים ולא חיידקיים. לצורך כך, מחדירים את הגן המקודד לחלבון המבוקש על גבי פלסמיד ביטוי בעל פרומוטר חזק שיביא לשעתוק הגן ולתרגום ה-RNA לחלבון.

## קישורים חיצוניים

## הערות שוליים

קטגוריה:הנדסה גנטית
קטגוריה:ביולוגיה: שיטות ומכשור
קטגוריה:בקטריולוגיה
קטגוריה:מוצרי ביוטכנולוגיה
שינקן

[ממוזער|שמאל|250px|נתח שינקן עם [ציפורן (תבלין)|ציפורן]]
[ממוזער|שמאל|250px|[חמון (מזון)|חמון על לחם בשמן (בקטלאנית: Pa amb oli)]]
ממוזער|שמאל|250px|שרטוט של חלק החזיר ממנו מכינים שינקן
**שִינְקֵן** או **שִינְקֵה** (בגרמנית: **Schinken**; בפולנית: **Szynką**; באנגלית: **Ham**; מכונה גם **הַאם**) הוא נתח משומר של בשר ירך ואחוריים של חזיר, שלעיתים גם עבר עישון. 

השינקין נפוץ מאוד במדינות רבות בעולם וקיימות מספר גרסאות מיוחדות שלו, האופייניות למדינות מסוימות.

בדומה לנתחי בשר משומרים אחרים, גם השינקן מוגש לרוב פרוס וקר ומשמש בין השאר כמילוי לכריכים.

בדומה למאכלים דומים, העשויים בשר חזיר, גם השינקין איננו עומד בכללי הכשרות היהודיים והמוסלמיים

## שימור
ניתן לשמר שינקן על ידי "שימור יבש" או "שימור לח". שינקן ב"שימור יבש" משופשף בתערובת המכילה מלח וחומרים נוספים (בדרך כלל סודיום ניטראט וסודיום ניטריט). בארצות הברית משתמשים לעיתים גם בסוכר. לאחר מכן הבשר מיובש ומיושן. שינקן ב"שימור לח" נכבש בתמיסת מלח, באמצעות השרייתו בה או הזרקת התמיסה. ההפרדה בין השיטות אינה חד-משמעית כיוון שישנן שיטות המתחילות בשימור לח וממשיכות ביישון יבש.

בארצות הברית רוב השינקן בשימור לח המצוי בסופרמרקטים הוא גרסת "האם עירוני" - תמיסת המלח מוזרקת לבשר לשימור מהיר המתאים לשיווק נרחב. השיטה המסורתית כוללת השריית הבשר בתמיסת המלח לתקופה מסוימת ולאחריה בדרך כלל עישון קל. בשיטה זו מייצרים את "האם וילשייר" האנגלי ואת "ז'מבון דה פארי" הצרפתי.

גרסאות שינקן בשימור יבש כוללות את ה"פרושוטו קרודו" האיטלקי ואת החמון סרנו וחמון איבריקו הספרדיים. בארצות הברית קיים "האם כפרי" שעשוי להיות מעושן או ללא עישון. באנגליה - "יורק האם". בגרמניה, "שינקן וסטפאלי" מעושן לרוב על גבי ערער. בבלגיה קיים "ז'מבון ארדנה" מעושן, בסין - "ז'ינחואה", ובבולגריה - "אלנסקי בט".

שינקן מעובד גם למוצרים נוספים כגון קציץ בשר משומר (המכונה "ספאם"). שינקן אפוי הוא מאכל מסורתי בחג הפסחא.

## אזכורים תרבותיים
* רומן המתאר את ילדותו ונעוריו של צ'ארלס בוקובסקי נקרא "שיפון עם שינקן".
* ספר הילדים "לא רעב ולא אוהב" מאת דוקטור סוס נקרא במקור "Green Eggs and Ham" ("ביצים ירוקות וירך חזיר").

## קישורים חיצוניים

* שזיפים בשינקן, באתר האיטלקי של ג'אקומו
* 

קטגוריה:מאכלי בשר חזיר
קטגוריה:מאכלי חג המולד
קטגוריה:מאכלי חג ההודיה
סיקסק

ממוזער|ביצה של סיקסק
**סִיקְסָק** (שם מדעי: *Vanellus spinosus*) הוא מין עוף ממשפחת החופמיים הנפוץ בסוריה, בירדן, בלבנון, בטורקיה ובישראל.

## מאפיינים
הסיקסק הוא עוף גדות השוכן לרוב בגדות הנחלים ובמקווי מים. עד לשנות השישים קינן בישראל בעיקר בסמוך למקורות מים בצפון הארץ, אך אז החל להסתגל אף לשדות ולמישורים, תחילה באזור העמקים, וכיום הוא נפוץ כמעט בכל חלקי הארץ. הוא ניזון מחרקים, תולעים, סרטנים ורכיכות. נמצא לרוב על הקרקע ומעופף באיטיות.

לסיקסק רגליים שחורות וגבוהות בעלות שלוש אצבעות. צבע מקורו שחור. לא קיימת דו־צורתיות זוויגית, כלומר לא ניתן להבחין בין הזכר והנקבה. אין להם הבדלי לבוש בין קיץ לחורף. קיים הבדל לבוש בין פרט בוגר לצעיר, הצעיר הוא בעל גרון, מצח וכיפה חומים בהירים ושחורים לסירוגין וכנפיו נראות כטלאים חומים. בדרך כלל, הסיקסקים חיים בזוגות. הקשר הזוגי יכול להימשך מעונה אחת עד שנים רבות. הקן נבנה על קרקע מוסתרת ובתטולה מניין הביצים כולל ארבע עד חמש ביצים, וצבען חום בהיר עם כתמים שחורים כהים. שני ההורים משתתפים בקינון, וכאשר מגיע זר או פולש לאזור הקן, חגים ההורים מעליו בקריאות רמות ללא הפסקה, ומנסים לגרשו.

הסיקסק מצויד בטופר־דרבן חד במפרק הכנף, המשמש אותו לתקיפה של בעלי חיים ואף אדם המתקרבים אל צאצאיו. הדרבן ע"פ רוב מכוסה בנוצות הכנף, אך במעקב ארוך ובוחן אפשר להבחין בו בבירור. אורכו עשוי להגיע אף ל־12 מילימטר. הודות למאפיין זה נקרא שמו על ידי מחיי השפה העברית בשם "שרוני מזוין". השם סיקסק נבחר כמייצג את צליל קריאותיו, בהשפעת שמו בערבית "זקזאק". כמו כן, מכונה בערבית מדוברת "אבו ט'פר" כלומר, "בעל הטופר".

## גלריה

תמונה:CiporHula.JPG|סיקסק באגמון חולה
תמונה:Siksak01.JPG|סיקסק בתל אביב
תמונה:PikiWiki Israel 19170 Sandpiper bird.jpg|סיקסק בצאלים
תמונה:Siksak02.JPG|סיקסק בפארק הלאומי ברמת גן
תמונה:Vanellus spinosus, Yeruham Park, israel.jpg|סיקסק באגם ירוחם
תמונה:siksakngp.JPG|סיקסק בגן החיות התנ"כי
תמונה:Spur-winged lapwing chick.jpg|אפרוח הסיקסק


## קישורים חיצוניים

* סיקסק באתר המרכז לטיפוח ציפורי הבר
* ד"ר נח רוטרי, סיקסק, הספרייה הווירטואלית של מטח
* סיקסק באתר המשרד להגנת הסביבה
* סיקסק - אנציקלופדיית אביב

## הערות שוליים

קטגוריה:טקסונים שתוארו בידי קארולוס לינאוס
קטגוריה:חופמיים
קטגוריה:ארץ ישראל: חופמיים
קטגוריה:מיני בעלי חיים מתפרצים בישראל
קטגוריה:בעלי חיים שתוארו ב-1758
קטגוריה:בעלי חיים בביצות באסיה
קטגוריה:חיות בר שחיות בערים בישראל
רוטב הולנדז

**רוטב הולנדז** (בעבר נקרא גם רוטב הולנדי) הוא תחליב של חלמון ביצה, חמאה מומסת, מים ומיץ לימון (או יין לבן או חומץ בן יין מצומצם). הרוטב מתובל לרוב במלח, פלפל לבן או פלפל קאיין. הרוטב מלווה בדרך כלל מאכלי דגים, פירות ים וירקות (בעיקר אספרגוס) וכן ביצים בנוסח בנדיקט. רוטב הולנדז הוא בין הרטבים הקלאסיים של המטבח הצרפתי. מקור השם הוא בחמאה המפורסמת של הולנד.
[שמאל|ממוזער|250px|[אספרגוס לבן מוגש עם רוטב הולנדז ותפוחי אדמה]]

להכנת הרוטב ממיסים חמאה ומסננים אותה במסננת דקה. אחר כך מקציפים חלמוני ביצים, ובחלק מן המתכונים מוסיפים להם מעט מיץ לימון או יין לבן או חומץ בן יין מצומצם, בצלי פנינה, עלי דפנה ופלפל לבן. אל החלמונים מוסיפים את החמאה הפושרת בהדרגה. את הרוטב מתבלים במלח, פלפל לבן ומיץ לימון, לעיתים גם במעט רוטב ווסטרשייר. רוטב שנקרש ניתן להפוך שוב לנוזלי על ידי הוספה של מעט מים קרים.

ניתן להכין רוטב אחר, דמוי הולנדז, על בסיס של רוטב לבן שאליו מוסיפים חלמונים, חמאה ומיץ לימון.

## קישורים חיצוניים

הולנדז
לאונרדו פונסיו

**לאונרדו דניאל פונסיו** (בספרדית: **Leonardo Daniel Ponzio**; נולד ב-29 בינואר 1981 בלס רוזאס, מחוז סנטה פה, ארגנטינה) הוא כדורגלן עבר ארגנטינאי ששיחק כקשר אחורי. מזוהה בעיקר עם ריבר פלייט בה זכה ב-17 תארים עם המועדון ונחשב בו לסמל.

## קריירה
פונסיו החל את הקריירה בקבוצת ניואל'ס אולד בויס, הוא שיחק בקבוצה החל מ-1999 ועד 2003 ואז הוחתם על ידי קבוצת ריאל סרגוסה הספרדית.
הוא שיחק שלוש עונות וחצי בסראגוסה, איתה זכה בגביע הספרדי ובסופר קאפ הספרדי (2004).

ב-2007 חתם בריבר פלייט, איתה זכה באליפות הקלאוסורה 2008. באותה שנה הוא שב לסראגוסה, שם הוא שהה עד 2012, שנה בה הוא חזר לריבר פלייט.

עם ריבר הוא שוב זכה באליפות (פינאל 2014), והתווספו לכך זכיות בטורנירים רבים: קופה קמפאונאטו (2013/14), גביע סודאמריקנה (2014), שלושה גביעי רקופה סודאמריקנה (2015, 2016, 2019), שני גביעי ליברטדורס (2015, 2018), גביע סורוגה בנק (2015), שלושה גביעי ארגנטינה (2016, 2017, 2019) ושני גביעי הסופר קאפ הארגנטינאי (2017, 2019). פונסיו סיים את הקריירה עם זכייה נוספת באליפות הליגה בעונת 2021 ובטרופאו דה קמפאונס באותה עונה.

### הנבחרת
פונסיו היה שותף לזכיית הנבחרת הצעירה של ארגנטינה בגביע העולם בכדורגל עד גיל 20 ב-2001. הוא ערך את הופעת הבכורה שלו במדי הנבחרת הבוגרת באוגוסט 2004 במשחק מול יפן, לזכותו שמונה הופעות במדי הנבחרת כשהאחרונה הייתה במשחק מול בוליביה ב־26 במרץ 2013.

## קישורים חיצוניים

קטגוריה:קשרי כדורגל ארגנטינאים
קטגוריה:כדורגלני ניואל'ס אולד בויס
קטגוריה:כדורגלני ריאל סרגוסה
קטגוריה:כדורגלני ריבר פלייט
קטגוריה:כדורגלני נבחרת ארגנטינה
קטגוריה:כדורגלנים ארגנטינאים
קטגוריה:ארגנטינאים שנולדו ב-1982
גביעונית הלבנון

**גביעונית הלבנון** (שם מדעי: *Fritillaria persica*) היא מין בסוג גביעונית, גאופיט רב שנתי ממשפחת השושניים.

## מאפיינים
לגביעונית הלבנון בצל גדול המורכב ממספר מועט של גלדים; הוא נמצא בקרקע בעומק של כ-15 ס"מ, וממנו יוצאים שורשים לעומק. בתחילת החורף מצמיח הבצל גבעול, הגבעול נושא עלים מפותחים - בשונה מרוב הגאופיטים. העלים מוארכים, בעלי גוון ירוק-כחלחל. אורכו של הגבעול 60–150 ס"מ. גביעונית הלבנון פורחת בין החודשים ינואר לאפריל, על כל צמח פורחים 10–40 פרחים, המסודרים בתפרחת מפוזרת לאורך הגבעול. צורת הפרחים כשל פעמון קטן, אורכם כ-1.5 ס"מ, הם תלויים על עוקץ כשפתחם כלפי מטה והם מלווים בחפה ארוך. צבעם של הפרחים נע בין לבן לוורוד-ארגמן, וששת עלי הכותרת מעורקים בפסי אורך כהים.

תפרחתה של הגביעונית הלבנונית בלתי מסוימת - הפרח התחתון ביותר פורח ראשון. משך חייו של הפרח 9–12 יום. בתחילת הפריחה, צלקתו של הפרח בשלה להפריה והיא בולטת מעל ששת האבקנים שטרם הבשילו והתארכו, הצמודים לעלי הכותרת. למחרת הפריחה, מבצבצת טיפת צוף בבסיסו של אחד מעלי העטיף והאבקן שמולו מתארך, מתקרב למרכז הפרח, ומאבקו נפתח. בימים הבאים, נפתחים בזה אחר זה כל שאר האבקנים, ניצבים זקופים זמן מה ואחר נובלים.

נטייתם של הפרחים כלפי מטה מגנה על האבקה מפני הגשם, ולכן אין הפרחים נסגרים אפילו בימים גשומים. האבקה דבוקה למאבק על ידי ויסצין - חומר דביק המצמיד את האבקה לאבקן. נטייתו של הפרח כלפי מטה היא מנגנון מכוון למניעת הרטבת האבקה ולא תוצאה ממשקל הפרח, שכן לאחר ההפריה מתישר עוקץ הפרח כלפי מעלה.

גביעונית הלבנון מואבקת בעיקר על ידי דבורי דבש, וכן על ידי צרעות.

לאחר ההפריה נושר הפרח, ועוקצו מתיישר וזוקף את הפרי. הפרי הוא הלקט גדול, צורתו כשל מנסרה משושה. הזרעים חומים, צורתם שטוחה ומכונפת מעט והם ערוכים בצפיפות בתוך הפרי. הזרעים מופצים על ידי הרוח עם הפתח ההלקט בתום הקיץ ועם נענועי הרוח.

הזרעים נובטים בתחילת החורף, ובשלוש השנים הראשונות הם מוציאים רק עלה אחד. רק בשנה הרביעית צומח עליהם גבעול בעל עלים, ורק בשנה החמישית פורחת הגביעונית. מלבד ההפצה על ידי הזרעים, מתפתחת הגביעונית הלבנונית גם בצורה וגטטיבית: הבצל גדל כל שנה, וכשהוא נעשה גדול ביותר הוא מתחלק למספר בצלים קטנים.

שמה המדעי של הגביעונית - Fritillaria - גביע קטן לזריקת קוביות משחק נקרא על שם צורתם של הפרחים, זהו גם מקור השם העברי.

משרעת תפוצתה של הגביעונית הלבנונית היא מזרח-ים תיכונית - מישראל עד טורקיה. בארץ ישראל צומחת הגביעונית הלבנונית באזורי חורש ובתה, באדמות שונות, ובאזורים שונים. בחבל האירנו-טורני - באזור ספר המדבר צומח זן של גביעונית הלבנון שגבעולו קצר יותר, פרחיו מועטים וצבעם ארגמני כהה יותר מהזן הרגיל. בעבר, נחשב זן זה למין נפרד בשם גביעונית ערבית.

גביעונית הלבנון אינה נדירה בארץ ישראל, אך היא גם אינה נפוצה מאוד, ועל פי החוק נחשבת לצמח מוגן. ריכוז של גביעונית הלבנון נמצא בשמורת תל קריות בדרום הר חברון.

## תמונות

קובץ:Fritillaria persica inflorescence.jpg|גביעונית הלבנון
קובץ:Fritillaria persica Szachownica perska 2019-05-17 01.jpg
קובץ:Fritillaria persica.JPG
קובץ:Fritillaria persica 3.JPG
קובץ:Fritillaria.jpg
קובץ:Fritillaria persica 1.JPG
קובץ:Fritillaria persica 1.jpg
קובץ:Fritillaria persica 2017-05-06 9695.jpg
קובץ:Fritillaria persica 3.jpg


## קישורים חיצוניים

קטגוריה:טקסונים שתוארו בידי קארולוס לינאוס
קטגוריה:שושניים
קטגוריה:ארץ ישראל: שושניים
קטגוריה:ערכי טבע מוגנים בישראל: צמחים
קטגוריה:פרחים בצבע קרם בארץ ישראל
קטגוריה:פרחים בצבע ארגמן בארץ ישראל
קטגוריה:צמחים שתוארו ב-1753
קטגוריה:צמחי גן
הצגה (מתמטיקה)

במתמטיקה, **הצגה** היא הפעולה של תיאור אובייקט מופשט, כמו חבורה או חוג, באמצעות הענקת משמעות קונקרטית לאיברים שלו.

ההצגות השכיחות ביותר הן אלו הממַמשות את האיברים כפעולות על קבוצה (הצגה כחבורת תמורות), מרחב וקטורי (הצגה ליניארית) או, באופן כללי יותר, חבורה אבלית (הצגה של חוג באמצעות פעולה על חבורה אבלית הופכת את החבורה למודול). 
 
הצגות מאפשרות לחקור חבורות שונות, או אובייקטים מופשטים אחרים, בכלים אחידים, ולהשוות בין הופעות של אותה חבורה בהקשרים שונים. לעיתים קרובות, מן התיאור המופשט של האובייקט (כגון, תיאור על-פי יוצרים ויחסים) לא ניתן לשלול את האפשרות שמדובר באובייקט טריוויאלי, והדרך להפיח בתיאור כזה ממשות היא להוכיח את קיומה של הצגה, שבה אפשר להשוות בין איברים ולהווכח מיד שהם שונים זה מזה. 

קטגוריה:מושגים במתמטיקה
מלפפון חמוץ

**מלפפון חמוץ** או **מלפפון כבוש** הוא מלפפון שעבר החמצה. זהו ירק מוחמץ נפוץ, שמשמש במטבחים לאומיים רבים ברחבי העולם.

המלפפון החמוץ נמכר לרוב מוחמץ בחומץ או במי מלח, ונארז לרוב בקופסת שימורים או בקופסת זכוכית אטומה.

## היסטוריה
ארכאולוגים ואנתרופולוגים סבורים כי בני מסופוטמיה היו הראשונים שהחמיצו מלפפונים, בערך ב-2400 לפנה"ס. לאחר מכן המאכל הופץ ברחבי העולם בדרכי מסחר. המלפפונים החמוצים היו מוכרים גם לתושבי יוון העתיקה (ידוע כי אריסטו היה חובב מלפפונים חמוצים) ולתושבי מצרים העתיקה. תושבי רומא העתיקה ראו במלפפונים החמוצים מעדן, ופיתחו טכניקות רבות להחמצת המלפפונים. המלפפונים החמוצים הפכו לנפוצים באזורי הים התיכון והמגרב, והם פופולריים באזורים אלו גם כיום.

## כימיה וביולוגיה של תהליך ההחמצה

ניתן לכבוש מלפפונים בשתי שיטות: בתמיסת חומץ (תהליך המכונה החמצה) או בתמלחת. כאשר כובשים את המלפפונים בחומץ הסביבה החומצית מגנה על המלפפון מפני ריקבון ועובש לאורך זמן. כאשר כובשים את המלפפונים בתמלחת (תמיסת מי מלח) התמלחת מגינה עליהם מפני אותן בקטריות ופטריות הגורמות לריקבון, אך מאפשרת לפרוביוטיקה לשגשג ולשמר את המלפפון. תהליך זה נקרא "תסיסה הומולקטית", מכיוון שהבקטריות הפרוביוטיות מסוג Lactobacillus acidophilus מייצרות חומצה לקטית.

## בישראל
ממוזער|מלפפון חמוץ בקופסת שימורים
בישראל מלפפונים חמוצים נמכרים בקופסאות שימורים או קופסאות זכוכית אטומות. החברות הבולטות בתחום הן מפעלי בית השיטה, קבוצת יבנה, פריניר, בני דרום ומוטולה, כשלצידן פועלים גם יצרנים קטנים. כ-90% מן הצריכה בישראל היא של מלפפונים במלח.

## ראו גם
* קלאוסן

## קישורים חיצוניים

*ציר הזמן של היסטורית המלפפונים החמוצים 
* ערכים תזונתיים של מלפפון חמוץ 

## הערות שוליים

קטגוריה:מאכלי מלפפונים
קטגוריה:המטבח הים-תיכוני
קטגוריה:חמוצים
פואזיס

**פואזיס** (יוונית: Πoεςις) הוא מונח בפילוסופיה ובעיקר בפילוסופיה האריסטוטלית ומשמעותו עשייה לשם השגת תכלית מסוימת, אמצעי.

## פראקסיס ופואזיס
גם הפראקסיס וגם הפואזיס מציינים עשייה ונבדלים בכוונה שעומדת מאחורי העשייה גופה. בפראקסיס, עצם המעשה הוא הדבר שרוצים להשיג ובפואזיס הדבר המבוקש מגיע בסוף העשייה שנעשתה.
בימינו משתמשים בפראקטיקה כדי לציין שיטה הדנה במקרים פרטיים של תופעה זו או אחרת ומבחינים בינה לבין תאוריה.
'פואטיקה' בימינו מציינת כתיבה או דיבור שירי, הנבדל מפרוזה.

## באתיקה
לפי אריסטו, לכל דבר ישנה תכלית אליה הוא שואף. תכלית הכיסא לשמש לישיבה, תכלית הסכין לשמש לחיתוך, תכלית הרפואה להביא לאדם בריאות וכדומה.

כשאריסטו דן על אתיקה הוא הבחין בין שני סוגי תכליות של הפעילויות האנושיות:

אריסטו מזהה את המעשה המוסרי כזה שתוצאותיו מביאות אל הטוב ואל האושר. לפי אריסטו האושר הוא פעילות שיש לעשותה. האדם המאושר הוא האדם שמממש את תכליתו האנושית, לפי אריסטו - הוצאת השכל מהכח אל הפועל. מכאן יוצא שהעיסוק הפילוסופי משתייך לפראקסיס, והאמצעים שמביאים לנו נחת כדי שנהיה פנויים לעסוק בפילוסופיה משתייכים לפואזיס.

## ביהדות
ההבחנה של אריסטו בין דברים הנעשים לשם תכלית אחרת לבין כאלו שנעשים לשמם מצויה גם במקורות היהדות. חז"ל אומרים 'אם אין קמח (אמצעים) אין תורה (תכלית בפני עצמה)' (מסכת אבות ג', כ"א). הרמב"ם הדגיש רבות את חשיבותה של האמונה לשמה והשפעת אריסטו עליו ניכרת בדיונים שלו בסוגיה זאת.

## קישורים חיצוניים
*מושגי יסוד אצל אריסטו
*אריסטו במשנת הרמב"ם

קטגוריה:מונחים בפילוסופיה
קטגוריה:אתיקה
פטל לביד

**פטל לביד** (שם מדעי: *Rubus canescens*) הוא מין בסוג פטל, צמח מטפס או שרוע.

הפטל הלביד הוא צמח קוצני, קוציו מגנים עליו מפני רעייה ומסייעים לו בטיפוס. העלים מנוצים, מורכבים מ-3-5  עלעלים עגולים ורכים. הפריחה בקיץ, מאפריל עד ספטמבר. הפרחים ערוכים בתפרחת דמוית אשכול, צבעם לבן והם בעלי חמישה עלי גביע, חמישה עלי כותרת, אבקנים לבנים רבים ושחלה עילית. הפרי מקובץ מגרגרים רבים, בהבשילו הוא אדום (בשונה מפטל קדוש המשחיר בהבשילו) והוא טוב למאכל אדם. בחורף נושרים עליו, וצבעם משתנה לאדום.

משרעת תפוצתו של הפטל הלביד היא באירופה, צפון ים תיכונית, ואירנו-טורנית. בארץ הוא צומח בחורשים וביערות לחים בגליל, בגולן ובחרמון. 

הפטל הלביד נדיר מעט והוא מוגן בישראל על פי חוק.

## קישורים חיצוניים

קטגוריה:צמחים שתוארו ב-1813
קטגוריה:טקסונים שתוארו בידי אוגיסטן פיראמי דה קנדול
קטגוריה:ורדיים
קטגוריה:ערכי טבע מוגנים בישראל: צמחים
אליה שמואל הרטום

ממוזער|עטיפת ספרו
**אליה שמואל הרטום** (**Elia Samuele Artom**) (כ"ג בסיוון ה'תרמ"ז, 15 ביוני 1887 – כ"ג באדר א' ה'תשכ"ה, 25 בפברואר 1965) היה רב ומחנך באיטליה ובישראל, מנהל בית המדרש לרבנים ברומא. מחבר "תנ"ך קאסוטו".

## ביוגרפיה
נולד בטורינו שבאיטליה למנחם עמנואל יהושע. למד אצל אביו ורב העיר. לאחר מכן עבר לפירנצה, שם למד בבית המדרש לרבנים. כיהן כרב בפירארה, בטורינו, בטריפולי (לוב) וכרב ראשי בפירנצה. שימש כמנהל ומורה בבית המדרש לרבנים ברומא.

בשנת 1939 עלה לארץ ועסק בהוראה בתיכון דתי בירושלים עד 1951.

נפטר בעת שהות זמנית ברומא, והובא למנוחות בהר הזיתים בירושלים.

על שמו כביש בירושלים, בהר חוצבים.

## פועלו הספרותי והמחקרי
פרופ' א"ש הרטום התפרסם בעולם היהודי הודות לפירושו המדעי-עממי למקרא, המוכר בציבור כ"פירוש קאסוטו" או כ"תנ"ך קאסוטו", על אף שמורו וגיסו משה דוד קאסוטו עצמו לא נטל בו כל חלק (פירוש זה הוצג מטעמים שיווקיים כ"פירוש שנעשה על פי שיטת קאסוטו", שכן ההוצאה בחרה למתג פירוש זה באמצעות שמו של פרופסור קאסוטו). הפירוש מבוסס על המסורת ועל פרשנות המקרא. בנוסף, תרגם ופירש את הספרים החיצוניים ועל כך זכה בציון לשבח משופטי פרס טשרניחובסקי תשכ"ו. עבודתו המדעית והסיפרותית השתרעה על שטחים רבים של מדעי היהדות.

ספרו "חיי ישראל החדשים" יצא לאור לאחר פטירתו על ידי בנו מנחם עמנואל הרטום, והוא מהווה סיכום ותמצית של משנתו. לפיה "אין קיום לעם ישראל ולמדינת ישראל ללא התורה". וכי התורה אינה אך ורק מה שנקבע בתלמוד ובשולחן ערוך, אלא התורה עצמה דורשת שדרכי שמירתה תתפתחנה ותיקבענה בכל דור ודור בהתאם לצרכיו ולנסיבות. כמו כן הוא טוען כי אפשר לקבל את התורה כיסוד לחוקת מדינת ישראל גם מצד אלו שאינם מאמינים בעיקרי התורה גופה. וכי אם הנהגת התורה תהיה לפי האמור בספר אפשר יהיה לגשר בין 'דתיים' לבין 'בלתי דתיים' לטובת העם כולו.

ביבליוגרפיה של כל כתביו הודפסה בסוף הספר "חיי ישראל החדשים".

## משפחתו
היה נשוי ליעל (אחותו של משה דוד קאסוטו), ונולדו להם חמישה ילדים: דבורה שנפטרה בגיל שבע, מנחם עמנואל, דוד – נפטר בשנות העשרים לחייו מדלקת קרום המוח, מאיר – ניצל מהנאצים, נישא בארץ ונפטר במגפת הפוליו בשנות ה-50 ו – נהרג במלחמת העצמאות.

## קישורים חיצוניים
* ביוגרפיה, באתר אנציקלופדיה יודאיקה 
* 
* 
* הרטום באתר "Rabbini Italiani" 
* 
* 

## הערות שוליים

קטגוריה:חוקרי מקרא
קטגוריה:פרשני מקרא בעת החדשה
קטגוריה:ישראלים ילידי איטליה
קטגוריה:רבנים איטלקים
קטגוריה:פירנצה: רבנים
קטגוריה:רומא: רבנים
קטגוריה:אישים שהועלו לקבורה בארץ ישראל
קטגוריה:יהודים הקבורים בהר הזיתים: חלקת הקדושים
קטגוריה:משפחת קאסוטו
קטגוריה:אבות שכולים: חללי צה"ל
קטגוריה:עורכי האנציקלופדיה המקראית
קטגוריה:טריפולי: רבנים
קטגוריה:ישראלים שנולדו ב-1887
קטגוריה:ישראלים שנפטרו ב-1965
פור-דה-פראנס

שמאל|ממוזער|250px|הפריגטה הצרפתית "ואנטוז" (Ventôse) עוגנת מאחורי המבצר הישן

**פוֹר-דֶה-פְרָאנְס** (בצרפתית: **Fort-de-France**, ״מבצר צרפת״) היא בירת מרטיניק, מחוז צרפתי מעבר לים. לפי מפקד האוכלוסין של 2020, בעיר גרים כ-75,000 תושבים. פור-דה-פראנס היא אחת הערים הגדולות באיים הקאריביים. העיר שוכנת על חופו המערבי של האי מרטיניק, בכניסה הצפונית למפרץ פור-דה-פראנס, בשפך נהר מאדאם. העיר משתרעת על מישור צר בין הגבעות לים, אך ניתן להגיע אליה מכל חלקי האי. בעבר נקראה פור-רואיאל (Fort-Royale).

## היסטוריה
בשנת 1683 בנה המושל הראשון של מרטיניק, ז'אק דופארקה, את מבצר סן לואי כדי להגן על העיר מהתקפות אויב. המבצר נהרס, אך נבנה מחדש ב-1669 כאשר המלך לואי ה-14 מינה את המרקיז מבאס (Baas) למושל הכללי באזור. תחת שלטונו ושלטון ממשיכיו הורחב המבצר עד שנוצרה סביבו העיר, שנקראה במקור "פור-רואיאל" (Fort-Royal). חשיבותה הכלכלית עלתה לאחר התפרצות הר הגעש פלה, שהשמידה את העיר סן-פייר ב-1902.

## דמוגרפיה
אוכלוסיית העיר, נכון לשנת 2020, מונה 75,286 נפשות. אוכלוסיית העיר נמצאת במגמת ירידה מאז 1990, אז הגיעה האוכלוסייה לשיא של יותר מ־100,000 תושבים.

## אקלים
האקלים בפור-דה-פראנס הוא אקלים משווני טרופי (Af לפי שיטת קפן). כמעט בכל ימות השנה נעות הטמפרטורות בעיר בין 22 ל־31 מעלות צלזיוס. בשנה ממוצעת יורדים כ־1,950 מילמטרים של משקעים.

## ערים תאומות
* 

## קישורים חיצוניים

* 
* 

## הערות שוליים

קטגוריה:מרטיניק: ערים
קטגוריה:צרפת: ערי חוף
קטגוריה:הקריביים: ערי בירה
קטגוריה:יישובים שהוקמו ב-1683
קטגוריה:הקריביים: ערי נמל
קשר דייגים כפול

שמאל|ממוזער|150px|יצירת קשר דייגים כפול. האיור איננו מדגים כהלכה את מראהו של קשר דייגים כפול מדויק, הנראה כשתי אותיות א' צמודות -אא- או דמות ראי שלהן.
**קשר דייגים כפול** משמש לחיבורם של שני חבלים דומים, אם בהרכבם ואם בקוטרם. הקשר אינו תלוי בחיכוך בין שני החבלים אלא בחיכוך הפנימי של כל אחד מצידי הקשר, של כל אחד מהחבלים בעצמו.

הקשר נוצר מבנייה של קשר בוהן כפול על כל חבל בנפרד, ומתיחתם אחד כנגד השני.

כאשר שני הקשרים מקבילים זה לזה, שני קשרי ה-א' שבונים אותו מונחים זה לצד זה, ומכאן שמו הנפוץ - קשר א"א. הקשר חזק מאוד ובטיחותי

התרתו של הקשר לאחר הפעלת עומס עליו, קשה מאוד. בנוסף, שני הקצוות הקבועים של הקשר נעים לכיוונים מנוגדים על אותו הציר. מכלול תכונותיו של הקשר מייעדים אותו לשימוש בעת טיפוס וכן בפעולות חיפוש והצלה.
ימין|ממוזער|200px|קשר דייגים כפול בצורת -אא-

## ראו גם
* קשר דייגים
## קישורים חיצוניים

*קשר דייגים כפול באנציקלופדיית הטיפוס
דייגים כפול
קרניז

שמאל|ממוזער|200px|קרניז אבן פשוט
שמאל|ממוזער|200px|קרניז בעל מאפיינים קלאסיים במבנה בארצות הברית
**קַרְנִיז** (מאיטלקית: **cornice**), הנקרא בעברית גם **כַּרְכֹּב** (וברבים: **כַּרכֻּבּים**), הוא אלמנט אדריכלי המופיע בחלקה העליון של חזית המבנה או מעל פתחים מרכזיים בו. הקרניז מתאפיין בכך שהוא בולט תמיד מקו הקיר, הן לכיוון החזית והן לצדדי הקיר.

## הקרניז הקלאסי
באדריכלות הקלאסית הקרניז היה הרצועה הגבוהה ביותר באנטבלטורה אשר הופיע מעל האפריז והארכיטרב. תפקידו של הקרניז היה ליצור כותרת עליונה לכלל המבנה. הקרניז נבנה מעל האפריז וגם אם מעליו נוסף גמלון, הייתה סיומת הגמלון בעלת קרניז אלכסוני נוסף. הסדרים הקלאסיים הגדירו סוגים שונים של קרניזים בעלי פרופורציות אחרות ועיטורים התואמים את שאר הרכיבים. במבנים בעלי גג משופע משתלב הקרניז עם תמיכת הגג התחתונה ותפקידו הנוסף הוא למעשה הרחקת מי הגשמים המתנקזים על הגג מחזית הבניין. אלמלא הקרניז, המים המתנקזים לאורך משטח הגג היו זורמים על מישור קיר החזית ומלכלכים אותו לאורך זמן כמו גם עלולים לחדור בקלות יותר אל פנים המבנה.

## קרניז מודרני
גם באדריכלות סגנון מודרני נעשה שימוש בקרניזים, אלא עיטוריים פחות. הקרניז בעיקר נועד להדגיש את הקו האופקי של הבניין ולעיתים ליצור מעין משחק חזיתי בין הקווים האנכיים והאופקיים. לעיתים רבות הקרניז משמש גם להצללה מעל חלונות. הסגנון הבינלאומי עושה שימוש בקרניזים בעלי צורה גאומטרית תיבתית ברורה ופשוטה מעל חלונות מסוגים שונים.

## קרניז בבנייה הישראלית
בבנייה הישראלית נהוג להשתמש במושג קרניז גם לתיאור כל בליטה אורכית בקיר, גם כאלו בפנים המבנה המשמשים כמסתור לתעלות מיזוג אוויר, מסילות של וילונות או בסיס לתאורה ולחוטי תקשורת.


תמונה:Vancouver Sun Tower Cornice Detail.jpg|קרניז נאו-קלאסיציסטי
תמונה:Wainwright building st louis USA.jpg|קרניז בסיומת בניין ווינרייט בסגנון אסכולת שיקגו שתכנן לואיס סאליבאן
תמונה:FallingwaterEaves.jpg|קרניזי לבנים בחזית הבית על האשד
תמונה:International style tel aviv cornice.jpg|חזית בניין בסגנון הבינלאומי בתל אביב עם קרניזים מעל החלונות
תמונה:Coteret moshe aviv.jpg|כותרת מגדל משה אביב בעלת קרניז


## קישורים חיצוניים

* 

## הערות שוליים

קטגוריה:אלמנטים אדריכליים
סטאלקר

**סטאלקר** (רוסית: **Сталкер**) הוא סרט קולנוע בבימויו של אנדריי טרקובסקי משנת 1979. הסרט מבוסס על ספרם של האחים סטרוגאצקי "פיקניק בשולי הדרך", אך הקשר העלילתי רופף מאוד ודומה רק בבסיסו.

## עלילת הסרט
לאחר שמטאור נפל במרחב פוסט-אפוקליפטי ששמו "אזור", החלו להתרחש בו מקרים על-טבעיים. בעקבות זאת סגרה הממשלה את האזור, והציבה סביבו שומרים. הופצו שמועות כי ביקור במקום זה הוא קטלני, אך מי שיצלח אותו – משאלתו העמוקה ביותר תתגשם. איש הנקרא 'סופר' ואדם הקרוי 'פרופסור' משלמים לסטאלקר כדי שיכניס אותם לאזור. הסופר – על מנת לשבור את מחסום הכתיבה שלו, ואילו המדען – על מנת לחקור את האזור. לאורך המסע עוברים השלושה סכנות רבות, כאשר הקונפליקט העיקרי הוא דווקא המילולי, דהיינו הדיונים הקיומיים המתחוללים בין השלושה.

## לקריאה נוספת
* האחים סטרוגצקי, **פיקניק בשולי הדרך**, זמורה ביתן.

## קישורים חיצוניים

קטגוריה:מוספילם
קטגוריה:סרטי 1979
קטגוריה:סרטים סובייטיים
קטגוריה:סרטי מדע בדיוני
קטגוריה:סרטים רוסיים מבוססי ספרים
קטגוריה:סרטי פולחן